1Tagal te, keleh itah labih miar akan kare auh ajar je labih kejau tahiu pambelom je manambakas, ain oloh Kristen, tuntang ela baya manantuani kare batang ajar je solake hong agaman itah. Ela itah manangkaluli tinai batang ajar tahiu auh uka oloh terai malalus kare hal je dia baguna tuntang musti percaya dengan Hatalla, 2atawa batang ajar tahiu pampandoi atawa tahiu mina lenge intu hunjun oloh je belom haluli limbah matei atawa hukum je katatahie. 3Amon Hatalla manyoho, keleh itah miar akan kare ajar je labih maju! 4Basa kare oloh je jari undur, dia olih ingagalan tinai. Ewen bihin jari melai hong kalawa ain Hatalla, tuntang jari mangkeme panengan Ayue. Ewen jari kea omba inguasa awi Roh Hatalla. 5Bara panyangkum ewen, ewen katawan auh Hatalla je bahalap, tuntang ewen jari mangkeme kare panenga je kontep dengan kuasa hong jaman je dumah rahian kareh. 6Tapi limbah te ewen undur! Kueh olih ewen te ingagalan haluli mangat hobah tinai bara kare dosan ewen. Basa ewen te manyampalaki tinai Anak Hatalla tuntang mahina Ie intu taharep oloh are. 7Petak je minyop danum ujan je kinjap manata hunjue, palus mampalembut kare taloh imbul je baguna akan oloh je mangaboe, petak te imberkat Hatalla. 8Tapi amon petak te mampalembut kare tingen tuntang kare rowut je haduhi, maka petak te jaton gunae tuntang kareh akan inyapa awi Hatalla tuntang kajariae lepah inusul. 9Tapi pahari handiai je inyinta, aloh ikei hamauh kalote, ikei magon percaya ih dengan keton. Ikei percaya keton jari manarima taloh je bahalap haream, iete kare berkat je manjadi bagin salamat ain keton. 10Hatalla te dia ie Hatalla je dia adil. Ie dia mangalapean taloh je inggawi keton Akae, tuntang sinta je imparahan keton Akae katika keton mandohop kare pahari je sama kapercayae dengan itah, bihin tuntang katika toh. 11Ikei mipen toto mangat genep bitin keton harajur ingarasan sampai sakalepahe, mangat keton mandino taloh je iharap keton te. 12Ikei dia maku keton manjadi kadian. Tapi ikei handak uka keton belom sama kilau kare oloh je jari manarima taloh je injanji Hatalla, awie percaya Dengae tuntang awie mentai dengan sabar. 13Katika Hatalla hajanji dengan Abraham, Ie hasumpah uka malalus taloh je jari injanji Awie te. Tuntang awi jaton je labih gantong bara Hatalla maka Ie basumpah hong aran Ayue kabuat. 14Ie hamauh, "Aku hajanji uka mamberkat ikau tuntang mawi turonam manjadi are." 15Abraham mentai dengan sabar, maka ie manarima taloh je injanji Hatalla akae. 16Amon oloh basumpah, ie basumpah hapan aran oloh beken je gantong bara ie, maka sumpah te mampahapus kare perkara. 17Hatalla handak manukas akan kare oloh je manarima janjin Aie, Ie dia handak mobah rencana Ayue. Jete sababe Ie mandahang sumpah hong janjin Aie te. 18Due hal te dia tau hobah: Hatalla dia mungkin mananjaro tahiu janji tuntang sumpahe. Tagal te, itah je jari bakalindong intu Hatalla, inantiring toto-toto uka mimbing dehe-dehen intu kaharap je isanan hong hunjun itah. 19Kaharap itah te sama kilau sauh je inangkelem handalem toto tuntang kilau eka bahimbing je dehen tuntang taloh je mangat akan pambelom itah. Kaharap jete manembus dinding benang intu Kamar Ije Barasih Haliai hong human Tuhan huang sorga. 20Yesus jari marintis jalan akan itah manalih eka te, tuntang jari tame akan hete manjadi Imam Hai ain itah sampai katatahie, sama kilau Imam Melkisedek.
bjn_Latn